'আমি এই শিশুটির দেহে একশোটি মন্ত্রপূত সূচ বিদ্ধ করে দিলাম। এগুলি তার পিতার কৃতপাপের চিহ্নমাত্র।' সন্ন্যাসী একটু থেমে আবার বলতে শুরু করলেন—'দক্ষিণাঞ্চলের গভীর অরণ্যে একটি মন্দির নির্মাণ করে সেখানে রেখে আসতে হবে এই সূচবিদ্ধ শিশুটিকে। কেউ থাকবে না সেখানে। ওই মন্ত্রপূত সূচের গুণে শিশুটি মৃত হয়েও ক্রমশ বৃদ্ধি পাবে এবং একদিন নবযুবায় পরিণত হবে। কিন্তু তার দেহে কোনো প্রাণের চিহ্ন থাকবে না। যদি কোনোদিন কোনো নিষ্পাপ রমণী ....' সন্ন্যাসীর কথা শেষ হওয়ার আগেই অন্তিম অন্ধকারে ঢেকে গেল হীরালালের মরণাপন্ন স্ত্রীর দৃষ্টিপথ। সন্ন্যাসীও নিষ্ক্রান্ত হলেন অজ্ঞাত অন্ধকারে।